Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την υπογραφή, εξ ονόματος της Ευρωπαϊκής Ένωσης και των κρατών μελών της, και την προσωρινή εφαρμογή πρόσθετου πρωτοκόλλου της συμφωνίας μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση /* COM/2014/092 final - 2014/0049 (NLE) */





ΑΙΤΙΟΛΟΓΙΚΗ ΕΚΘΕΣΗ Η συμφωνία μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας, εφεξής «η συμφωνία», υπεγράφη στις 14 Μαΐου 1973 και τέθηκε σε ισχύ την 1 Ιουλίου 1973. Η συνημμένη πρόταση συνιστά το νομικό μέσο για την υπογραφή και την προσωρινή εφαρμογή πρόσθετου πρωτοκόλλου της συμφωνίας μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση (εφεξής «το πρόσθετο πρωτόκολλο»). Σύμφωνα με την Πράξη Προσχώρησης της Δημοκρατίας της Κροατίας, η Κροατία θα προσχωρήσει στις διεθνείς συμφωνίες που έχουν υπογραφεί ή συναφθεί από την Ευρωπαϊκή Ένωση και τα κράτη μέλη της με τη σύναψη πρωτοκόλλου των συμφωνιών αυτών. Στις 24 Σεπτεμβρίου 2012[1], το Συμβούλιο εξουσιοδότησε την Επιτροπή να αρχίσει διαπραγματεύσεις με τις ενδιαφερόμενες τρίτες χώρες προκειμένου να συναφθούν τα σχετικά πρωτόκολλα. Διεξήχθησαν διαπραγματεύσεις με την Νορβηγία, στο πλαίσιο των διαπραγματεύσεων για την προσαρμογή της συμφωνίας για τον Ευρωπαϊκό Οικονομικό Χώρο και τη συμφωνία μεταξύ του Βασιλείου της Νορβηγίας και της Ευρωπαϊκής Ένωσης όσον αφορά την περίοδο 2009-2014, ενόψει της διεύρυνσης της Ευρωπαϊκής Ένωσης με την προσχώρηση της Κροατίας[2], και ολοκληρώθηκαν επιτυχώς με τη μονογράφηση του πρόσθετου πρωτοκόλλου. Το προτεινόμενο πρόσθετο πρωτόκολλο καθιστά τη Δημοκρατία της Κροατίας συμβαλλόμενο μέρος στη συμφωνία και δεσμεύει την ΕΕ να παράσχει το αυθεντικό κείμενο της συμφωνίας στη νέα επίσημη γλώσσα της ΕΕ. Επίσης, προβλέπει πρόσθετες εμπορικές παραχωρήσεις στον τομέα της αλιείας για τη Νορβηγία, λαμβανομένης υπόψη της προσχώρησης της Κροατίας στον Ευρωπαϊκό Οικονομικό Χώρο. Σύμφωνα με το άρθρο 4 του πρόσθετου πρωτοκόλλου και εν αναμονή της περάτωσης των σχετικών διαδικασιών για την επίσημη σύναψη και την έναρξη ισχύος του, η προσωρινή εφαρμογή του πρωτοκόλλου θα πρέπει να αρχίσει από την πρώτη ημέρα του τρίτου μήνα που ακολουθεί την κατάθεση του τελευταίου εγγράφου κοινοποίησης των συμβαλλομένων μερών για τον σκοπό αυτό. Η Επιτροπή έκρινε ικανοποιητικά τα αποτελέσματα των διαπραγματεύσεων και καλεί το Συμβούλιο να εγκρίνει τη συνημμένη απόφαση για την υπογραφή και την προσωρινή εφαρμογή του πρόσθετου πρωτοκόλλου. 2014/0049 (NLE) Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την υπογραφή, εξ ονόματος της Ευρωπαϊκής Ένωσης και των κρατών μελών της, και την προσωρινή εφαρμογή πρόσθετου πρωτοκόλλου της συμφωνίας μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 σε συνδυασμό με το άρθρο 218 παράγραφος 5 και το άρθρο 218 παράγραφος 8 δεύτερο εδάφιο, Έχοντας υπόψη την πράξη περί των όρων προσχωρήσεως της Δημοκρατίας της Κροατίας, που προσαρτάται στη συνθήκη προσχώρησης, και ιδίως το άρθρο 6 παράγραφος 2, Έχοντας υπόψη την πρόταση της Επιτροπής[3], Εκτιμώντας τα ακόλουθα: 1) Στις 24 Σεπτεμβρίου 2012, το Συμβούλιο εξουσιοδότησε την Επιτροπή να αρχίσει διαπραγματεύσεις, εξ ονόματος της Ένωσης και των κρατών μελών της και της Δημοκρατίας της Κροατίας, με τη Νορβηγία για τη σύναψη πρωτοκόλλου της συμφωνίας μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση. 2) Οι εν λόγω διαπραγματεύσεις ολοκληρώθηκαν επιτυχώς και, με την επιφύλαξη της ενδεχόμενης σύναψής του σε μεταγενέστερο στάδιο, το πρόσθετο πρωτόκολλο θα πρέπει να υπογραφεί εξ ονόματος της Ευρωπαϊκής Ένωσης και των κρατών μελών. 3) Το πρόσθετο πρωτόκολλο πρέπει να εφαρμοστεί σε προσωρινή βάση, από την πρώτη ημέρα του τρίτου μήνα που ακολουθεί την κατάθεση του τελευταίου εγγράφου κοινοποίησης των συμβαλλομένων μερών για τον σκοπό αυτό, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή του πρόσθετου πρωτοκόλλου της συμφωνίας μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας, ώστε να ληφθεί υπόψη η προσχώρηση της Δημοκρατίας της Κροατίας στην Ευρωπαϊκή Ένωση (εφεξής «το πρόσθετο πρωτόκολλο») εγκρίνεται εξ ονόματος της Ένωσης και των κρατών μελών της, με την επιφύλαξη της σύναψης του πρόσθετου πρωτοκόλλου. Το κείμενο του πρόσθετου πρωτοκόλλου επισυνάπτεται στην παρούσα απόφαση. Άρθρο 2 Η Γενική Γραμματεία του Συμβουλίου καταρτίζει την πράξη εξουσιοδότησης του(των) προσώπου(-ων) που θα ορίσει ο διαπραγματευτής του πρωτοκόλλου για την υπογραφή του πρόσθετου πρωτοκόλλου, με την επιφύλαξη της σύναψής του. Άρθρο 3 Με την επιφύλαξη της σύναψής του σε μεταγενέστερη ημερομηνία και εν αναμονή της έναρξης ισχύος του, το πρόσθετο πρωτόκολλο εφαρμόζεται σε προσωρινή βάση από την πρώτη ημέρα του τρίτου μήνα που ακολουθεί την κατάθεση του τελευταίου εγγράφου κοινοποίησης για τον σκοπό αυτό σύμφωνα με το άρθρο 4 του πρωτοκόλλου. Βρυξέλλες, Για το Συμβούλιο Ο Πρόεδρος [1] Απόφαση του Συμβουλίου με την οποία επιτρέπεται η έναρξη διαπραγματεύσεων για την προσαρμογή των συμφωνιών που έχουν υπογραφεί ή συναφθεί μεταξύ, αφενός, της Ευρωπαϊκής Ένωσης ή της Ευρωπαϊκής Ένωσης και των κρατών μελών της και, αφετέρου, μίας ή περισσότερων τρίτων χωρών ή διεθνών οργανισμών, ενόψει της προσχώρησης της Δημοκρατίας της Κροατίας στην Ευρωπαϊκή Ένωση (έγγραφο του Συμβουλίου 13351/12 LIMITED). [2] Απόφαση του Συμβουλίου που εξουσιοδοτεί την Επιτροπή να αρχίσει διαπραγματεύσεις για την προσαρμογή της συμφωνίας για τον Ευρωπαϊκό Οικονομικό Χώρο καθώς και της συμφωνίας μεταξύ του Βασιλείου της Νορβηγίας και της Ευρωπαϊκής Ένωσης για τη θέσπιση νορβηγικού χρηματοδοτικού μηχανισμού για την περίοδο 2009-2014, ενόψει της διεύρυνσης της Ευρωπαϊκής Ένωσης με την προσχώρηση της Κροατίας (έγγραφο του Συμβουλίου 12865/12 LIMITED). [3] ΕΕ C […] της […], σ.[…]. ΠΑΡΑΡΤΗΜΑ ΠΡΟΣΘΕΤΟ ΠΡΩΤΟΚΟΛΛΟ ΤΗΣ ΣΥΜΦΩΝΙΑΣ ΜΕΤΑΞΥ ΤΗΣ ΕΥΡΩΠΑΪΚΗΣ ΟΙΚΟΝΟΜΙΚΗΣ ΚΟΙΝΟΤΗΤΑΣ ΚΑΙ ΤΟΥ ΒΑΣΙΛΕΙΟΥ ΤΗΣ ΝΟΡΒΗΓΙΑΣ ΛΟΓΩ ΤΗΣ ΠΡΟΣΧΩΡΗΣΗΣ ΤΗΣ ΔΗΜΟΚΡΑΤΙΑΣ ΤΗΣ ΚΡΟΑΤΙΑΣ ΣΤΗΝ ΕΥΡΩΠΑΪΚΗ ΕΝΩΣΗ Η ΕΥΡΩΠΑΪΚΗ ΕΝΩΣΗ και ΤΟ ΒΑΣΙΛΕΙΟ ΤΗΣ ΝΟΡΒΗΓΙΑΣ ΕΧΟΝΤΑΣ ΥΠΟΨΗ τη συμφωνία μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας που υπεγράφη στις 14 Μαΐου 1973, εφεξής «η συμφωνία», και τις ισχύουσες ρυθμίσεις για το εμπόριο ψαριών και προϊόντων αλιείας μεταξύ της Νορβηγίας και της Κοινότητας, ΕΧΟΝΤΑΣ ΥΠΟΨΗ το πρόσθετο πρωτόκολλο της συμφωνίας μεταξύ της Ευρωπαϊκής Οικονομικής Κοινότητας και του Βασιλείου της Νορβηγίας σχετικά με ειδικές διατάξεις που εφαρμόζονται για την περίοδο 2009-2014 στις εισαγωγές στην Ευρωπαϊκή Ένωση ορισμένων ψαριών και προϊόντων αλιείας, και ιδίως το άρθρο 1, ΕΧΟΝΤΑΣ ΥΠΟΨΗ την προσχώρηση της Δημοκρατίας της Κροατίας στην Ευρωπαϊκή Ένωση, ΕΧΟΝΤΑΣ ΥΠΟΨΗ τη συμφωνία για τη συμμετοχή της Δημοκρατίας της Κροατίας στον Ευρωπαϊκό Οικονομικό Χώρο, ΕΧΟΝΤΑΣ ΥΠΟΨΗ το ισχύον καθεστώς για το εμπόριο ψαριών και προϊόντων αλιείας μεταξύ της Νορβηγίας και της Δημοκρατίας της Κροατίας, ΑΠΟΦΑΣΙΣΑΝ να καθορίσουν με κοινή συμφωνία τις προσαρμογές της συμφωνίας λόγω της προσχώρησης της Δημοκρατίας της Κροατίας στην Ευρωπαϊκή Ένωση, ΚΑΙ ΝΑ ΣΥΝΑΨΟΥΝ ΤΟ ΠΑΡΟΝ ΠΡΩΤΟΚΟΛΛΟ, ΑΡΘΡΟ 1 Το κείμενο της συμφωνίας, τα παραρτήματα και τα πρωτόκολλα, που αποτελούν αναπόσπαστο μέρος αυτής, η Τελική Πράξη και οι δηλώσεις που είναι προσαρτημένες συντάσσονται στην κροατική γλώσσα και τα κείμενα αυτά είναι εξίσου αυθεντικά με τα πρωτότυπα κείμενα. Η Μικτή Επιτροπή εγκρίνει το κροατικό κείμενο. ΑΡΘΡΟ 2 1. Οι ειδικές διατάξεις που εφαρμόζονται στις εισαγωγές στην Ευρωπαϊκή Ένωση ορισμένων ψαριών και προϊόντων αλιείας καταγωγής Νορβηγίας καθορίζονται στο παρόν πρωτόκολλο. 2. Το ύψος των δασμολογικών ποσοστώσεων που προβλέπονται στο άρθρο 3 του παρόντος πρωτοκόλλου καλύπτουν την περίοδο δέκα μηνών από την προσχώρηση της Κροατίας στην ΕΕ μέχρι τη λήξη του χρηματοδοτικού μηχανισμού ΕΟΧ για την περίοδο 2009-2014 (1η Ιουλίου 2013 έως 30 Απριλίου 2014). Το ύψος των ποσοστώσεων επανεξετάζεται κατά το τέλος αυτής της περιόδου αφού ληφθούν υπόψη όλα τα σχετικά συμφέροντα. 3. Η δασμολογική ποσόστωση εφαρμόζεται από την ημέρα που αρχίζει να ισχύει η προσωρινή εφαρμογή του παρόντος πρωτοκόλλου, σύμφωνα με τις διαδικασίες που καθορίζονται στην παράγραφο 3 του άρθρου 4 και διατίθεται για 12 μήνες από την ημερομηνία αυτή. 4. Οι κανόνες καταγωγής που εφαρμόζονται για τις δασμολογικές ποσοστώσεις του άρθρου 3 είναι αυτοί που αναφέρονται στο πρωτόκολλο αριθ. 3 της συμφωνίας. ΑΡΘΡΟ 3 Η Ένωση θα ανοίξει τις επόμενες νέες πρόσθετες δασμολογικές ποσοστώσεις άνευ δασμών: – Ρέγγες, παρασκευασμένες με καρυκεύματα ή/και ξύδι, σε άλμη (κωδικοί ΣΟ ex 1604 12 91, ex 1604 12 99) 1400 τόνοι καθαρού βάρους μετά τη στράγγιση. ΑΡΘΡΟ 4 1. Το παρόν πρωτόκολλο κυρώνεται ή εγκρίνεται από τα συμβαλλόμενα μέρη με βάση τις εσωτερικές τους διαδικασίες. Τα έγγραφα κύρωσης ή έγκρισης κατατίθενται στη Γενική Γραμματεία του Συμβουλίου της Ευρωπαϊκής Ένωσης. 2. Το παρόν πρωτόκολλο αρχίζει να ισχύει την ημέρα που ακολουθεί την κατάθεση του τελευταίου εγγράφου κύρωσης ή έγκρισης εφόσον τα έγγραφα κύρωσης ή έγκρισης των ακόλουθων σχετικών συμφωνιών έχουν κατατεθεί επίσης: (i) Συμφωνία για τη συμμετοχή της Δημοκρατίας της Κροατίας στον Ευρωπαϊκό Οικονομικό Χώρο· (ii) Πρόσθετο πρωτόκολλο της συμφωνίας μεταξύ του Βασιλείου της Νορβηγίας και της Ευρωπαϊκής Ένωσης για τη θέσπιση νορβηγικού χρηματοδοτικού μηχανισμού για την περίοδο 2009-2014 λόγω της συμμετοχής της Δημοκρατίας της Κροατίας στον Ευρωπαϊκό Οικονομικό Χώρο· (iii) Πρόσθετο πρωτόκολλο της συμφωνίας μεταξύ της Ευρωπαϊκής Οικονομικής Κοινότητας και της Δημοκρατίας της Ισλανδίας λόγω της προσχώρησης της Δημοκρατίας της Κροατίας στην Ευρωπαϊκή Ένωση. 3. Εν αναμονή της ολοκλήρωσης των διαδικασιών που αναφέρονται στις παραγράφους 1 και 2 του παρόντος άρθρου, το παρόν πρωτόκολλο εφαρμόζεται σε προσωρινή βάση από την πρώτη ημέρα του τρίτου μήνα που ακολουθεί την κατάθεση της τελευταίας κοινοποίησης για τον σκοπό αυτό. ΑΡΘΡΟ 5 Το παρόν πρωτόκολλο συντάσσεται σε ένα αντίτυπο στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, κροατική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και νορβηγική γλώσσα, και τα κείμενα σε όλες αυτές τις γλώσσες είναι εξίσου αυθεντικά· κατατίθεται στη Γενική Γραμματεία του Συμβουλίου της Ευρωπαϊκής Ένωσης, η οποία διαβιβάζει επικυρωμένο αντίγραφο σε όλα τα συμβαλλόμενα μέρη. Βρυξέλλες, […2013] Για την Ευρωπαϊκή Ένωση Για το Βασίλειο της Νορβηγίας